ΤΕΛΕΥΤΑΙΑ ΕΝΗΜΕΡΩΣΗ: 23:00

Αλλεπάλληλες διαρροές στα μέσα ενημέρωσης, που όμως διαψεύδονται από τα επίσημα χείλη τόσο των Σκοπίων, όσο και των Αθηνών, προκύπτουν μετά τη συνάντηση των υπουργών Εξωτερικών Ελλάδας και ΠΓΔΜ υπό τον διεθνή μεσολαβητή Μάθιου Νίμιτς στη Βιέννη -συνάντηση όπου, σύμφωνα με όλες τις ενδείξεις, σημειώθηκε πρόοδος στη διαπραγμάτευση για το ονοματολογικό πρόβλημα.

Ειδικότερα, οι δυο πλευρές φέρονται, σύμφωνα με πληροφορίες του skai.gr, που πάντως διαψεύδονται από την Αθήνα, να πλησιάζουν σε συμφωνία για τη δυνατότητα να χρησιμοποιείται διεθνώς και μεταφρασμένο ως "Upper Macedonia" το όνομα "Gornamakedonja" στο οποίο φέρεται να έχει υπάρξει σύγκλιση προ πολλού.

Αντίστοιχα, και ο υπουργός Εξωτερικών της ΠΓΔΜ Νίκολα Ντιμιτρόφ με ανάρτησή του στο Twitter διαψεύδει πληροφορίες που υποτίθεται προέκυπταν από άτυπη συνομιλία του με δημοσιογράφους.

"Η διαδικασία έκδοσης ονόματος βρίσκεται σε μια λεπτή φάση και οι εικασίες ορισμένων μέσων ενημέρωσης προκαλούν ζημιά. Παραμένω σε όσα έχω πει στη δημόσια δήλωσή μου και πληροφορώ την κοινή γνώμη ότι δεν έχω κάνει κάποια περαιτέρω ενημέρωση", αναφέρει ο Ντιμιτρόφ.

Νωρίτερα πηγές του ΥΠΕΞ είχαν χαρακτηρίσει προβοκατόρικο το δημοσίευμα ότι "διπλωματική ή άλλη ελληνική πηγή ισχυρίστηκε ότι η σκοπιανή πλευρά δήλωσε διατεθειμένη για ορισμένες αλλαγές στο Σύνταγμα της χώρας".

*Διαβάστε ακόμα:

- Ντιμιτρόφ: "Παραγωγικές" οι διαπραγματεύσεις για το ονοματολογικό

- Κοτζιάς: Ελπίζω την επόμενη φορά να είμαστε έτοιμοι για ένα μεγάλο βήμα

- Νίμιτς: Μεγάλη βελτίωση στις συζητήσεις για το Σκοπιανό